7.			Udelenie plnomocenstva na zastupovanie v daňovom konaní
				(§ 9 zákona č. 563/2009 Z. z. o správe daní – daňový poriadok)
Plnomocenstvo
Daňový subjekt: 	Ing. Juraj Jurek, Záhradná 3, Lozorno
Zvolený zástupca: 	JUDr. Tomáš Janiga, Astrová 10, Malacky
Podpísaný Ing. Juraj Jurek, Záhradná 3, Lozorno udeľujem plnomocenstvo na zastupovanie podľa § 9 daňového poriadku pred správcom dane v daňovom konaní – vo veci podania odvolania voči rozhodnutiu Daňového úradu Bratislava č. 6934/BA/2012 zo dňa 16. 5. 2022 o vyrubení rozdielu dane z príjmov fyzickej osoby za zdaňovacie obdobie 2018 JUDr. Tomášovi Janigovi, Astrová 10, Malacky.
Splnomocnenec JUDr. Tomáš Janiga uvedené plnomocenstvo prijíma.
V Malackách 20. 5. 2022
Splnomocniteľ:
Ing. Juraj Jurek, v.r.
Splnomocnenec:
JUDr. Tomáš Janiga, v.r.
Pečiatka a podpis plnomocenstva alebo do zápisnice u správcu dane.
Poznámka k zastupovaniu daňového subjektu pred správcom dane
Zastupovanie a postup pri ustanovení zástupcu daňového subjektu pri správe daní upravuje § 9 daňového poriadku;
Daňový subjekt, jeho zákonný zástupca alebo jeho opatrovník sa môže dať zastupovať zástupcom, ktorého si zvolí a ktorý koná v rozsahu plnomocenstva udeleného písomne alebo ústne do zápisnice u správcu dane. 
Ak má zástupca trvalý pobyt alebo sídlo mimo územia členských štátov Európskej únie a štátov, ktoré sú zmluvnou stranou Dohody o Európskom hospodárskom priestore (ďalej len „členský štát“), musí si zvoliť zástupcu na doručovanie s trvalým pobytom alebo sídlom na území Slovenskej republiky; inak sa budú písomnosti ukladať u správcu dane s účinkami doručenia v deň ich vydania.
Podľa § 9 ods. 3 daňového poriadku, ak nie je rozsah plnomocenstva presne vymedzený, považuje sa také plnomocenstvo za všeobecné. S účinnosťou od 1. januára 2012 udelenie plnomocenstva nevyžaduje overenie podpisu u notára alebo do zápisnice u správcu dane. Ak to vyplýva z obsahu plnomocenstva, môže za zástupcu, ktorým je daňový poradca alebo advokát konať aj iná osoba, t. j. ide o substitučné zastúpenie, ktoré môže byť udelené len v prípade, ak daňový subjekt zastupuje advokát alebo daňový poradca, ktorý ako zástupca udelí tejto druhej osobe plnomocenstvo. Konanie inej osoby sa považuje za konanie zástupcu. V tej istej veci môže mať daňový subjekt, zákonný zástupca alebo opatrovník len jedného zástupcu. Ak je zástupcom právnická osoba, koná za zástupcu jej štatutárny orgán alebo osoba, ktorú tento orgán poveril. 
Podľa odseku 4 plnomocenstvo je voči správcovi dane účinné odo dňa jeho doručenia správcovi dane alebo odo dňa jeho udelenia do zápisnice u správcu dane.
Podľa odseku 5 je odvolanie plnomocenstva daňovým subjektom alebo výpoveď plnomocenstva zástupcom účinné odo dňa ich doručenia správcovi dane alebo odo dňa uvedenia týchto skutočností do zápisnice u správcu dane.
Iné skutočnosti pri zastupovaní správcu dané pri správe daní v súvislosti so zastupovaním daňového subjektu pred správcom dane, ktoré ustanovuje § 9 daňového poriadku: daňovému subjektu, ktorého pobyt nie je známy alebo ktorému sa nepodarilo doručiť písomnosť na známu adresu mimo územia Slovenskej republiky, ako aj tomu, kto nemôže pri správe daní vystupovať osobne, najmä z dôvodu väzby, výkonu trestu odňatia slobody, dlhodobého pobytu mimo územia Slovenskej republiky, ktorý trvá nepretržite aspoň tri mesiace alebo dlhodobej choroby a nezvolil si žiadneho zástupcu, môže ustanoviť zástupcu správca dane.
Rozhodnutie o ustanovení zástupcu môže správca dane vydať len s predchádzajúcim súhlasom navrhovaného zástupcu. Ak nie je možné takto ustanoviť zástupcu, môže správca dane požiadať Slovenskú komoru daňových poradcov, aby do 30 dní od doručenia žiadosti navrhla zástupcu zo zoznamu daňových poradcov; predchádzajúci súhlas sa u zástupcu navrhnutého Slovenskou komorou daňových poradcov nevyžaduje.
Podľa odseku 7 môže správca dane na účely správy daní ustanoviť zástupcu aj právnickej osobe, ktorej nie je možné doručiť písomnosť na adresu sídla uvedeného v obchodnom registri alebo v inom registri a jej iná adresa nie je správcovi dane známa, alebo ktorá nemá osobu spôsobilú konať v jej mene, alebo ak je sporné, kto je oprávnený za právnickú osobu konať. 
Zastupovanie daňového subjektu zástupcom nevylučuje, aby správca dane vykonával úkony v nevyhnutných prípadoch s daňovým subjektom priamo, alebo aby správca dane vyzval daňový subjekt na vykonanie niektorých úkonov. Daňový subjekt je povinný výzve správcu dane vyhovieť. Správca dane je povinný o tomto konaní vyrozumieť zástupcu daňového subjektu.
Ak v tej istej veci koná daňový subjekt a ním zvolený zástupca a ich konanie si odporuje, rešpektuje správca dane konanie daňového subjektu.
Ak urobilo niekoľko daňových subjektov spoločné podanie alebo ak vystupujú spoločne v rovnakej veci, alebo ak sú spoluvlastníkmi veci, ktorá je predmetom zdanenia, sú povinní zvoliť si spoločného zástupcu na účely správy daní. Ak tak neurobia ani na výzvu, určí spoločného zástupcu správca dane a vyrozumie o tom príslušné daňové subjekty. Proti rozhodnutiu o určení spoločného zástupcu nemožno podať odvolanie.
Podľa odseku 11, ak ide o daňový subjekt, ktorý má registračnú povinnosť a ktorý má trvalý pobyt alebo sídlo mimo územia členského štátu, je povinný zvoliť si zástupcu na doručovanie s trvalým pobytom alebo sídlom na území Slovenskej republiky; inak sa budú písomnosti ukladať u správcu dane s účinkami doručenia v deň ich vydania.